มาซื้อของที่นี่ เย็นมากแล้ว รถน่าจะติด งั้นทานอะไรที่นี่เลยดีกว่า จึงขึ้นบันไดเลื่อนมาชั้น 4 ค่ะ นี่เป็นครั้งแรกเลยที่ได้มาชั้นนี้ เพราะทุกทีซื้อของเสร็จก็กลับตลอด

เดินผ่านร้านนี้ เห็นมี 4 เมนูใหม่นาเบะ เสิร์ฟแบบเป็นกะทะร้อน ดูน่าสนใจ ก็เลยเข้าร้านลองๆดีกว่า

เราจะลองชิเกะนาเบะแต่หมด ก็เลยเปลี่ยนเป็นกิมจินาเบะ ซึ่งเมนูนี้มีโปรโมชั่นดีแทคได้ลด 20 บาทด้วยนะ พอสอบถามพนักงาน พนักงานบอกว่าใช้สิทธิ์ได้ กดตอนสั่งได้เลย แต่สิทธิ์น่าจะเต็มค่ะ เอ่อ อ่ะจ้า ขอบคุณ พอลองกดก็เต็มจริงค่ะ????

- กิมจินาเบะ 159 บาท เนื้อหมู ไข่ไก่ เต้าหู้ กวางตุ้ง ในซุปกิมจิ เสิร์ฟพร้อม ข้าว ซุป และสลัดผัก

เนื้อหมูนุ่มดีค่ะ มีไข่และเต้าหู้นุ่มๆดี ส่วนซุปกิมจิเข้มข้นเปรี้ยวๆเผ็ดนิดๆโอเค แต่ว่าเค็มไปหน่อย เลยมาราดข้าวนิดหน่อยพอค่ะ

ข้าวนุ่มหนุบใช้ได้ ซุปมิโสะมีเต้าหู้สาหร่ายซดคล่องคอดีค่ะ ส่วนสลัดผักนี่ชอบมาก ผักกรอบไม่แข็ง น้ำสลัดอร่อย มาถ้วยใหญ่ๆก็หมดนะ

- หมูชุบแป้งทอดราดซอสมิโสะ 155 บาท เป็นหมูทอดกับซอสมิโสะ เสิร์ฟพร้อม ข้าว ซุป ไข่ออนเซ็น และสลัดผัก

หมูทอดฟูกรอบนิดหน่อย ซอสเค็มๆหวานๆ มีไข่ออนเซ็นราดบนข้าว ก็อร่อยใช้ได้ค่ะ

- คัตสึโทจิ 165 บาท เป็นหมูทอดต้มกับไข่และหอมใหญ่ มีเต้าหู้ด้วย เสิร์ฟพร้อม ข้าว ซุป และสลัดผัก

หมูทอด เนื้อมีติดมันนิดหน่อย แป้งจะไม่กรอบเพราะชุ่มๆซุปที่ผสมไข่และหอมใหญ่ มีรสเค็มหวานหอมๆด้วยค่ะ

เป็นร้านที่เหมาะกับที่ใครอยากทานอะไรก็สั่งได้เลย เพราะอาหารเป็นเซตมีให้เลือกเยอะดีค่ะ